《解语花 题宝灯侍儿扫镜图》
清代·蒲映渌

天然艳冶，生小娟娟，也解怜春意。画栏斜倚。双蛾皱，可是郑康成婢。

偏松了髻。堪爱处、几般佳丽。拂牙笺，故送秋波，无限愁如缕。

金鸭慢调香细。又烹茶洗砚，种种佳美。低鬟偷喜。

销魂也，还抱琵琶花底。轻弹玉指。端的是、绿衣仙史。

试看取，一点檀心，岂是凡桃李。

作者简介：字湘青，无锡人，武进黄永室。有《绣香草》。